集經文爲要訣
作者：鄒浩
朝代：宋

paragraphs: 黄童妙音難可聞，若得三宮存玄丹。
中有童子冥上玄，回紫抱黄入丹田。
閉塞三關握固停，三氣右回九道明。
恍惚之間至清靈，散化五形變萬神。
千千百百自相連，共入太室璇璣門。
三老同坐各有朋，高拱無爲魂魄安。
玉笢金籥常完堅，內守堅固真之真。
真人既至使六丁，內挾列月列宿陳。
物物不干泰而平，百二十年猶可還。
使人長生昇九天，上清紫霞虚皇前。